SL Uradni list Evropske unije C 443/11

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 443/06)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„HOLLANDSE GEITENKAAS“

Št. ES: NL-PGI-0005-01176 – 6.11.2013

ZGO ( X ) ZOP ( )

1. Ime

„Hollandse geitenkaas“

2. Država članica ali tretja država

Nizozemska

3. Opis kmetijskega proizvoda ali živila

3.1 Vrsta proizvoda

Skupina 1.3: Siri

3.2 Opis proizvoda, za katerega se uporablja ime iz 1. točke

„Hollandse geitenkaas“ je tradicionalno geografsko ime za poltrdi sirarski proizvod, ki zori naravno ali v foliji in se proizvaja na Nizozemskem podobno kot sir gavda, in sicer iz kozjega mleka s poreklom s kmetijskih gospodarstev, ki se ukvarjajo s kozjerejo in imajo sedež na Nizozemskem. Sir „Hollandse geitenkaas“ dozori v proizvod, ki je pripravljen za uživanje, bodisi naravno, pri čemer nastane skorja, bodisi kot sir brez skorje, ovit v folijo. Naravno zorenje, pri katerem nastane skorja, mora potekati izključno na Nizozemskem. Zorenje traja štiri tedne, najmanj pa 25 dni.

Značilnosti:

Barva : Med zorenjem se barvni odtenki spreminjajo, in sicer ob bele barve mladega zrelega sira „Hollandse geitenkaas“ do slonokoščene barve staranega sira „Hollandse geitenkaas“. Tekstura : Sir „Hollandse geitenkaas“ je po štirih tednih zorenja rahlo mehek do prožen. Z zmanjšanjem vsebnosti vlage postane trši. Sestava : Mleko, ki se dobavlja sirarjem, vsebuje 2,8 %–6,2 % maščob in 2,6 %–4,4 % beljakovin. Siru se lahko dodajo zelišča, začimbe in zelenjava, na primer koprive, sabljasti triplat, timijan in paradižnik, če je njihov značilni okus prepoznaven v končnem proizvodu. Vsebnost maščobe : Najmanj 50 % in največ 60 % suhe snovi. Vsebnost vlage : Največ 44 % 14 dni po usirjenju. Vsebnost soli : Največ 4,1 % suhe snovi. Okus : Nežen, blag in čist. Z zorenjem sira se okus in vonj okrepita/postaneta izrazitejša. Prerez : Narezan sir ima enotno površino, lahko pa ima tudi enakomerno ali neenakomerno razporejene luknje. Skorja : Pri naravnem zorenju je skorja čvrsta, gladka, suha, čista in brez plesni. Čeprav sir „Hollandse geitenkaas“ v foliji nima trde skorje, se prav tako stisne in namaka v slanici. Sir „Hollandse geitenkaas“, zorjen v foliji, mora biti čvrst, gladek, suh, čist in brez plesni. Temperatura zorenja : 10 °C–14 °C, če zori naravno, in 4 °C–7 °C, če zori v foliji. Rok uporabnosti : Od najmanj 28 dni po dnevu proizvodnje do več kot eno leto.

Druge značilnosti:

Sir je sploščene valjaste ali oglate oblike ali je oblikovan kot hlebec ali kvader in tehta od 1,5 kg do 20 kg. Sir sploščene valjaste oblike je okrogel z zaobljenimi stranskimi ploskvami, ki gladko prehajajo v ravno zgornjo in spodnjo ploskev, visok pa je od četrtine do polovice svojega premera. Sir oglate oblike, oblikovan v sploščen valj, ima en zaobljen in en oster rob. Izraz „v obliki hlebca“ opisuje sir pravokotne oblike.

Kozje mleko se sesiri s sirilom živalskega izvora ali mikrobnim sirilom pri temperaturi najmanj 28 °C in največ 32 °C. Mleko se sesiri z dodajanjem mešane mikrobne kulture, ki vsebuje primerne mezofilne mlečnokislinske kulture za sir „Hollandse geitenkaas“, in sicer kulture Lactococcus, običajno v kombinaciji s kulturami Leuconostoc in po možnosti s termofilnimi kulturami Lactobacillus in/ali Lactococcus.

V kadi s slanico pod nadzorovanimi pogoji se vzdržujejo čim bolj enakomerna temperatura, vsebnost soli in pH. Sir „Hollandse geitenkaas“ se namaka v slanici z vsebnostjo soli najmanj 17 °Bé in največ 20 °Bé. Vrednost pH je nižja od 4,8, temperatura pa je najmanj 10 in največ 16 °C.

3.3 Surovine (samo za predelane proizvode)

Sir „Hollandse geitenkaas“ se proizvaja iz pasteriziranega polnomastnega kozjega mleka, kozje (sirotkine) smetane, posnetega ali delno posnetega kozjega mleka s poreklom z nizozemskih kmetijskih gospodarstev s kozami molznicami.

Mleko drugih živali se ne sme uporabljati.

Poltrdi sir „Hollandse geitenkaas“ se proizvaja iz mleka nizozemskih belih koz ali križancev nizozemskih belih koz z drugimi značilnimi pasmami koz molznic.

Dosledna kakovost in blag okus mleka nizozemskih koz sta posledica nadzorovane reje, obrti in programa zagotavljanja kakovosti (po vsej verigi).

Program zagotavljanja kakovosti omogoča, da kozjerejci dosledno pridobivajo visokokakovostno kozje mleko. V programu so določena pravila za posamezna področja, ki vključujejo higieno na delovnem mestu, zdravila za uporabo v veterinarski medicini, zdravje in dobrobit živali, krmo in pitno vodo ter proizvodnjo in hlajenje mleka.

Program zagotavljanja kakovosti za kmetijska gospodarstva s kozami molznicami je skladen najmanj s higienskimi zahtevami EU, nadzoruje ga pa nizozemski nadzorni organ za mleko in mlečne proizvode (Centraal Orgaan voor Kwaliteitsaangelegenheden in de Zuivel, COKZ).

Pri vsaki oddaji kozjega mleka se odvzame vzorec. Analizirajo se vsebnost maščob in beljakovin ter različni parametri kakovosti vzorcev. Plačila kozjerejcem so odvisna od navedenih osnovnih podatkov o kakovosti mleka. COKZ nadzoruje celoten postopek odvzema in analize vzorcev ter pravilno obdelavo rezultatov.

3.4 Krma (samo za proizvode živalskega izvora)

Nizozemske koze se krmijo s travno in/ali koruzno silažo nizozemskega porekla, briketi in slamo. Dovoljeni so dodatki, kot so laneno seme, stisnjena pulpa in pivske tropine. Krma, ki jo zagotovijo zunanji dobavitelji, mora biti skladna z zahtevami programa za zagotavljanje kakovosti kmetijskih gospodarstev s kozami molznicami in ustreznimi evropskimi predpisi o krmi. Kozam molznicam se ne daje krma, ki bi lahko neugodno vplivala na mleko in sir (vonj, blagi okus itd.), na primer čebula.

3.5 Posebni proizvodni postopki, ki jih je treba izvajati na opredeljenem geografskem območju

Kozje mleko, iz katerega se proizvaja sir „Hollandse geitenkaas“, izvira s kmetijskih gospodarstev s kozami molznicami s sedežem na Nizozemskem. Sir „Hollandse geitenkaas“ je proizveden in naravno zorjen na Nizozemskem.

Značilne faze proizvodnega postopka so navedene v nadaljevanju:

— na kmetiji kmet pomolze koze in pridobi kozje mleko. Na kmetiji se hrani največ osem molž v hladilnih cisternah pri temperaturi največ 6 °C,

— pooblaščeni vozniki, ki zbirajo mleko, odvzamejo vzorec kozjega mleka, poberejo mleko in ga dostavijo v sirarne,

— sirarne prejmejo mleko in ga shranijo v cisterne,

— sir se proizvaja s pasterizacijo mleka vsaj 15 sekund pri temperaturi najmanj 71,8 °C; pasteriziranemu kozjemu mleku se dodata sirilo in mlečna kislina,

— po sesirjenju in obdelavi se odstrani sirotka, sir pa se naloži v modele in stisne,

— sir se namaka v kadi s slanico. Čas namakanja je odvisen od premera in oblike sira. Vsebnost soli v siru ne sme presegati 4,1 % suhe snovi,

— sir zori naravno v nadzorovanih razmerah najmanj 25 dni, v tem času pa se redno obrača, prav tako pa se nanese premaz za preprečevanje plesni. Zori pri temperaturi 10–14 °C. Naravno zorenje, med katerim se oblikuje skorja, se opravi na Nizozemskem, s čimer se zagotovi, da je skorja suha. Čas zorenja in temperatura sta pomembna za doseganje želenih organoleptičnih lastnosti sira. Nizozemsko strokovno znanje na področju zorenja poltrdih sirov zagotavlja kakovost in okus sira „Hollandse geitenkaas“. Sir, pakiran v foliji, zori vsaj 25 dni v hladilniku pri temperaturi 4–7 °C. Sir, pakiran v foliji, lahko zori tudi zunaj Nizozemske. Zaradi folije je treba nadzorovati samo temperaturo. V tem primeru strokovno znanje v zvezi z zorenjem ni tako pomembno.

3.6 Posebna pravila za rezanje, ribanje, pakiranje itn.

Ni relevantno.

3.7 Posebna pravila za označevanje

Vsi naravno zorjeni siri „Hollandse geitenkaas“ so označeni z oznako iz kazeina z imenom navedenega sira. Sir „Hollandse geitenkaas“, zorjen v foliji, nima oznake iz kazeina.

4. Kratka opredelitev geografskega območja

Geografsko območje, ki ga zajema zahtevek, je evropski del Kraljevine Nizozemske, ki se tradicionalno imenuje tudi Holandija.

5. Povezanost z geografskim območjem

5.1 Posebnosti geografskega območja

Povzetek

Tla in podnebje na Nizozemskem so že od nekdaj izjemno primerni za poljedelstvo in živinorejo, s tem pa tudi za rejo koz molznic.

Ti pogoji skupaj z uporabo značilnih mlečnih pasem, krmljenjem in rejo ter bogato tradicijo proizvodnje sira in lokalne obrti omogočajo, da se iz kozjega mleka v evropskem delu Kraljevine Nizozemske proizvaja sir „Hollandse geitenkaas“.

Geografija

Zaradi kombinacije temperature, sestave tal in padavin je Nizozemska nadvse primerna za poljedelstvo in živinorejo, vključno z rejo koz molznic.

Nizozemska ima oceansko podnebje, katerega pomembna dejavnika sta morje in veter. Zaradi velikih vodnih teles (Severno morje in Ijsselmeer) so temperaturna nihanja manjša kot v drugih državah. Voda blaži nihanja temperature. Dolgoletno letno povprečje temperature na Nizozemskem se giblje od 8,9 °C do 10,4 °C, povprečna letna količina padavin pa od 700 mm do 950 mm (www.knmi.nl).

Na Nizozemskem prevladujejo ilovnata, peščena in šotna tla, primerna za kmetijstvo in pridelavo poljščin za krmo. Pomemben kazalnik je raven podzemne vode. Mokra območja so zlasti primerna za gojenje trave, ki se uporablja na primer v živinoreji.

Koze molznice

Sir „Hollandse geitenkaas“ se proizvaja iz mleka nizozemskih belih koz ali križancev nizozemskih belih koz z drugimi značilnimi pasmami koz molznic. Sanske koze molznice, uvožene iz Švice med letoma 1880 in 1920, so imele pomembno vlogo v zgodovini reje koz molznic na Nizozemskem. Uvožene koze so se križale z avtohtonimi pasmami. Vasi so ustanovile svoja združenja rejcev, katerih dejavnosti je na provincialni ravni vodila nizozemska organizacija za vzrejo koz (Nederlandse Organisatie voor de Geitenfokkerij, NOG), ki je ustanovila tudi nizozemski register koz molznic. Kmalu je bil zastavljen nacionalni cilj: vzrediti veliko, krepko brezrogo kozo, ki lahko veliko poje in da veliko mleka.

Zaradi zgoraj opisanega razvoja je nizozemska koza molznica postala ena najproduktivnejših mlečnih koz na svetu. Povprečna mlečnost nizozemskih koz molznic se vsako leto še vedno povečuje, in sicer zaradi prvovrstnega vodenja in dobrih genskih lastnosti.

Proizvod in obrt

Nizozemska, kjer se sir proizvaja že od srednjega veka, ima bogato zgodovino proizvodnje sira in sirarske obrti. Od 18. stoletja se na Nizozemskem proizvaja sir gavda. Nizozemsko strokovno znanje in izkušnje, pridobljeni pri proizvodnji sira gavda, so bistveno vplivali na proizvodnjo sira „Hollandse geitenkaas“. Strokovno znanje na področju proizvodnje poltrdega sira gavda se je preneslo neposredno na proizvodnjo kozjega sira in močno pripomoglo k razvoju enotne kakovosti in okusa tega proizvoda.

Obrt, kakovost in okus poltrdih sirov, proizvedenih na Nizozemskem, so v središču pozornosti na nizozemskem nacionalnem tekmovanju v pokušnji sirov (Nederlands Nationaal Kaaskeurconcours, NNKC), ki se prireja že več kot pol stoletja. Strokovnjaki s področja sirarstva izpopolnjujejo in preizkušajo svoje spretnosti razlikovanja med siri in njihovimi okusi, vključno z značilnim okusom sira „Hollandse geitenkaas“.

Organizacija in logistika

Ker je Nizozemska majhna država s kratkimi razdaljami med kraji, je med kmeti in proizvajalci in/ali organizacijami za spremljanje proizvodnje veliko stikov in izmenjave znanja. Skozi stoletja je obrt pridelovalcev mleka in sirarjev dosegla visok enoten standard, za kar imajo zasluge tudi nizozemski organi, ki spodbujajo raziskave, izobraževanje in zagotavljanje informacij. Tako združevanje znanja in uporabnih znanstvenih raziskav na univerzi in v raziskovalnem središču v Wageningnu še vedno predstavlja model organiziranosti na visoki ravni in praktično uporabo znanja na področjih, ki vključujejo proizvodnjo sira in izobraževanje.

5.2 Posebnosti proizvoda

Proizvod in obrt

Sir „Hollandse geitenkaas“ ima nežen, blag in čist okus. Če zori naravno, ta blag, rezek okus pridobi po štirih tednih, če zori v foliji, pa traja malo dlje. Ni milnat in ne greni oziroma greni le rahlo. Naravno zorjena različica postane z zorenjem in zmanjšanjem vsebnosti vlage čvrstejša in pridobi izrazitejši okus.

„Hollandse geitenkaas“ je poltrdi sirarski proizvod, ki zori naravno ali v foliji ter se proizvaja podobno kot sir gavda, in sicer iz pasteriziranega kozjega mleka. Za proizvodnjo sira gavda so značilni uporaba mezofilnih mlečnokislinskih kultur, ki se jim včasih dodajo termofilne kulture, postopek usirjenja mleka, oblikovanje sira s stiskanjem ter soljenje sira z namakanjem v kadi s slanico pod nadzorovanimi pogoji. Tudi naravno zorenje poteka v razmerah, ki izhajajo iz tradicionalne proizvodnje sira gavda, in sicer sir zori na zraku, pri čemer se redno obrača in pregleduje. Tako zorjen sir dobi suho skorjo. Po značilnem stiskanju in namakanju se v foliji zorjena različica sira „Hollandse geitenkaas“ zavije v folijo in zori na hladnem. Zato ne nastane trda skorja, blagi okus mladega kozjega sira pa se dlje ohrani.

Sir „Hollandse geitenkaas“ se proizvaja samo iz kozjega mleka. Druge vrste mleka se ne smejo uporabljati.

Leta 1946 je veterinar in nekdanji nacionalni svetovalec za živinorejo E. J. Dommerhold podrobno opisal osnovni recept za sir „Hollandse geitenkaas“ in poudaril, da mora vsebovati ustrezno količino kozjega mleka, ki izpolnjuje higienske zahteve. V ustreznem poglavju knjige je opisano tudi dodajanje zelišč. V tistih časih se je sir „Hollandse geitenkaas“ proizvajal v manjših količinah na kmetijah.

Organizacija in logistika

Na začetku osemdesetih let 20. stoletja so nizozemski pridelovalci kravjega mleka zaradi visokih stroškov mlečnih kvot prešli na rejo koz molznic. Zaradi tega se je povečala količina kozjega mleka za proizvodnjo sira. Zelo omejena proizvodnja na kmetijah se je razširila v industrijsko proizvodnjo v sirarnah, specializiranih za sir „Hollandse geitenkaas“.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Zaščita sira „Hollandse geitenkaas“ kot geografske označbe temelji na geografskih značilnostih, značilnostih proizvoda in obrti, ravni organizacije in logistike ter njegovem posebnem slovesu.

Geografija

Sestava tal, zmerno oceansko podnebje in znanje proizvajalcev na Nizozemskem omogočajo pridelavo kozje krme in zagotavljajo, da je kozje mleko primerno za proizvodnjo sira „Hollandse geitenkaas“. To je pomembno za doseganje čistega in blagega okusa mleka, ki daje siru „Hollandse geitenkaas“ blag okus.

Koze molznice

Na začetku 20. stoletja se je Nizozemska odločila za vzrejo visoko produktivnih koz molznic. Čedalje večja povprečna mlečnost koz, dosledna kakovost in okus kozjega mleka so rezultat ustrezne oskrbe, dobre prehrane, visoke ravni zdravstvenega statusa in genskih lastnosti koz. Proizvodnja sira „Hollandse geitenkaas“ temelji na značilnih visoko produktivnih kozah molznicah in kulturi proizvodnje sira gavda.

Proizvod in obrt

Dokumenti iz leta 1946 vključujejo navodila za kozjerejo in proizvodnjo sira „Hollandse geitenkaas“. Kozjereja in proizvodnja sira „Hollandse geitenkaas“ še vedno temeljita na navedenih navodilih.

Edinstvene izkušnje temeljijo na znanju, pridobljenem z dolgoletno rejo koz molznic na Nizozemskem ter proizvodnjo in zorenjem sira „Hollandse geitenkaas“. Zato je pomembno, da se sir „Hollandse geitenkaas“ proizvaja iz nizozemskega mleka na nizozemskih kmetijah z osebjem, ki je celovito usposobljeno na področju tehnologije, ki se uporablja posebej za to vrsto sira.

Organizacija in logistika

Majhnost države in njena visoka raven organizacije zagotavljata dobro upravljanje tega sektorja, kozjerejci pa morajo sodelovati v programu zagotavljanja kakovosti mleka. To je pomembno za nenehno zagotavljanje visoke kakovosti sira in kozjega mleka, iz katerega se ta proizvaja.

Sloves

Zaradi povečanja razpoložljivosti kozjega mleka in proizvodnje sira „Hollandse geitenkaas“ so potrošniki v osemdesetih letih 20. stoletja „znova odkrili“ ta sir kot specialiteto. Sloves tega proizvoda je razviden iz dejstva, da se je od tedaj obseg prodaje povečal brez obsežnega oglaševanja ali trženja.

Sir „Hollandse geitenkaas“ ima zdaj pomembno mesto v nizozemski proizvodnji sirov. Količina kozjega sira, proizvedenega na Nizozemskem, se je povečala s 3 700 ton leta 2000 na 19 780 ton leta 2012 (nizozemski odbor za mlečno industrijo – Dutch Dairy Board).

Sir „Hollandse geitenkaas“ je nacionalno in mednarodno priznan kot visokokakovosten proizvod, po katerem je veliko povpraševanja.

Kar zadeva nacionalni sloves sira „Hollandse geitenkaas“, se vsako leto zbere množica pokuševalcev sira, ki ocenjujejo okus kozjega sira na podlagi nacionalno opredeljenih značilnosti proizvoda (NNKC).

Mednarodni sloves sira „Hollandse geitenkaas“ potrjujejo številne nagrade, ki jih je osvojil na mednarodnih pokušnjah. Proizvodi „Hollandse geitenkaas“ se že več let uspešno uvrščajo na sirarska tekmovanja, kot so na primer Madison (ZDA), DLG (Nemčija) in Nantwich (Združeno kraljestvo).

Sklic na objavo specifikacije

(člen 5(7) Uredbe (ES) št. 510/2006 (3))

http://www.eu-streekproducten.nl/sites/default/files/BGA_PD_Hol_Geitenkaas_def.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.